**บริษัท สเปเชี่ยลตี้ เนเชอรัล โปรดักส์ จำกัด (มหาชน)
Specialty Natural Products Public Company Limited**

**เอกสารแนบ 6**

**รายงานคณะกรรมการตรวจสอบ**

**รายงานของคณะกรรมการตรวจสอบ**

 คณะกรรมการตรวจสอบของบริษัท สเปเชี่ยลตี้ เนเชอรัล โปรดักส์ จำกัด (มหาชน) ประกอบด้วย กรรมการอิสระจำนวน 3 ท่าน ซึ่งเป็นผู้ทรงคุณวุฒิ มีความเป็นอิสระ มีความรู้ความสามารถและประสบการณ์ซึ่งจะสนับสนุนให้คณะกรรมการตรวจสอบมีการปฏิบัติหน้าที่ได้อย่างมีประสิทธิภาพและความเป็นอิสระ โดยมีนายกิตติศักดิ์ ชนกมาตุ เป็นประธานกรรมการตรวจสอบ หม่อมหลวงดิศปนัดดา ดิศกุล และนายกุดั่น สุขุมานนท์ เป็นกรรมการตรวจสอบ คณะกรรมการตรวจสอบได้ปฏิบัติหน้าที่ตามความรับผิดชอบที่ได้รับมอบหมายจากคณะกรรมการบริษัทและกฎบัตรของคณะกรรมการตรวจสอบที่กำหนดไว้

 ในงวดแปดเดือนสิ้นสุดวันที่ 31 สิงหาคม 2566 คณะกรรมการตรวจสอบมีการประชุมรวมทั้งสิ้น 3 ครั้ง โดยนายกิตติศักดิ์ ชนกมาตุ และหม่อมหลวงดิศปนัดดา ดิศกุล ได้เข้าร่วมประชุมครบทุกครั้ง อย่างไรก็ตาม นายกุดั่น สุขุมานนท์ ได้เข้าร่วมประชุมจำนวน 2 ครั้ง และติดภาระกิจไม่สามารถเข้าร่วมประชุมได้จำนวน 1 ครั้ง ทั้งนี้ คณะกรรมการตรวจสอบได้เชิญฝ่ายบริหาร ผู้สอบบัญชี ผู้ตรวจสอบภายในอิสระ เข้าร่วมประชุมด้วยตามความเหมาะสม โดยสาระสำคัญในการปฏิบัติหน้าที่ของคณะกรรมการตรวจสอบสรุปได้ดังนี้

1. การสอบทานรายงานทางการเงิน

คณะกรรมการตรวจสอบได้พิจารณาสอบทานงบการเงินประจำปี 2565 และงบการเงินงวดสามเดือน สิ้นสุดวันที่ 31 มีนาคม 2566 และงบการเงินงวดหกเดือน สิ้นสุดวันที่ 30 มิถุนายน 2566 เพื่อให้มั่นใจว่ามีการจัดทำรายงานทางการเงินอย่างถูกต้องและเปิดเผยอย่างเพียงพอ โดยคณะกรรมการตรวจสอบได้มีการประชุมร่วมกับผู้สอบบัญชี และผู้บริหารที่รับผิดชอบสายงานบัญชีการเงิน และเห็นว่าการจัดทำงบการเงินเป็นไปตามข้อกำหนดของกฎหมายและตามมาตรฐานการบัญชีและมาตรฐานการรายงานทางการเงิน มีความน่าเชื่อถือและทันเวลา รวมทั้งมีการเปิดเผยข้อมูลอย่างเพียงพอ

นอกจากนี้ คณะกรรมการตรวจสอบยังได้สอบทานและให้ความเห็นชอบต่องบการเงินรวมเสมือน (Pro Forma Financial Statement) ประจำปี 2563 ของบริษัทฯ เพื่อใช้ประกอบในแบบแสดงรายการข้อมูลการเสนอขายหลักทรัพย์และร่างหนังสือชี้ชวนของบริษัทฯ สำหรับการยื่นขออนุญาตออกและเสนอขายหุ้นสามัญเพิ่มทุนของบริษัทฯ ต่อประชาชนเป็นครั้งแรก ต่อสำนักงาน ก.ล.ต. และตลาดหลักทรัพย์ฯ ซึ่งผู้สอบบัญชีได้แสดงความเห็นว่าข้อมูลการเงินรวมเสมือนได้รวบรวมตามหลักเกณฑ์และข้อสมมติฐานที่อธิบายไว้ในหมายเหตุประกอบข้อมูลการเงินรวมเสมือนในสาระสำคัญ

2. การสอบทานระบบการควบคุมภายใน

คณะกรรมการตรวจสอบได้ให้ความสำคัญกับระบบการควบคุมภายในตามแนวทางที่กำหนดโดยสำนักงาน ก.ล.ต. ซึ่งครอบคลุมถึงการควบคุมภายในองค์กร การบริหารความเสี่ยง การควบคุมด้านการปฏิบัติงาน ระบบสารสนเทศและการสื่อสารข้อมูล รวมถึงระบบการติดตาม โดยคณะกรรมการตรวจสอบได้พิจารณาอนุมัติแผนการตรวจสอบภายในประจำปี 2566 และสอบทานผลการประเมินการควบคุมภายในและข้อเสนอแนะเพื่อปรับปรุงซึ่งจัดทำโดยบริษัท เจพี ทิพ ออดิท จำกัด ซึ่งเป็นบริษัทที่ให้บริการด้านการตรวจสอบภายในจากภายนอก เพื่อประเมินภาพรวมของการควบคุมภายในของกระบวนการหลักที่มีอยู่ในปัจจุบัน รวมถึงการตรวจติดตามการปรับปรุงการควบคุมภายในและเตรียมความพร้อมต่อการตอบแบบประเมินความพอเพียงของระบบควบคุมภายในของสำนักงาน ก.ล.ต. และให้คำแนะนำในการปรับปรุงการควบคุมภายในให้สอดคล้องตามแนวปฏิบัติที่ดี โดยคณะกรรมการตรวจสอบเห็นว่า บริษัทฯ มีระบบควบคุมภายในที่เหมาะสมและเพียงพอในการดูแลการดำเนินงานให้เป็นไปตามเป้าหมาย วัตถุประสงค์ กฎหมายที่เกี่ยวข้องได้อย่างมีประสิทธิภาพและมีประสิทธิผล

3. การสอบทานการบริหารความเสี่ยง

คณะกรรมการตรวจสอบได้สอบทานความเพียงพอและประสิทธิผลของนโยบายและกลยุทธ์การบริหารความเสี่ยงของบริษัทฯ โดยมีการประชุมร่วมกับผู้บริหารที่รับผิดชอบด้านการบริหารความเสี่ยงของบริษัทฯ เพื่อรับทราบปัจจัยเสี่ยงทั้งภายนอกและภายใน ผลการประเมินความเสี่ยง และแนวทางการบริหารจัดการความเสี่ยงของบริษัทฯ ให้อยู่ในระดับความเสี่ยงที่ยอมรับได้ พร้อมทั้งให้ข้อเสนอแนะเพื่อให้เกิดการพัฒนาและปรับปรุงให้ดียิ่งขึ้น

4. การสอบทานรายการที่เกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาสอบทานและให้ความเห็นต่อการเข้าทำรายการระหว่างกันระหว่างบริษัทฯ และบริษัทย่อยกับบุคคลที่อาจมีความขัดแย้ง สำหรับปีบัญชีสิ้นสุดวันที่ 31 ธันวาคม 2565 และงวดหกเดือนแรก ปี 2566 โดยคณะกรรมการตรวจสอบมีความเห็นว่ารายการระหว่างกันของบริษัทฯ เป็นรายการที่ดำเนินการตามเงื่อนไขทางการค้าปกติ ไม่มีการถ่ายเทผลประโยชน์ใดๆ และเป็นไปเพื่อประโยชน์สูงสุดของบริษัท ซึ่งคณะกรรมการตรวจสอบเห็นว่าการเปิดเผยข้อมูลรายการระหว่างกันและรายการที่เกี่ยวโยงกันของบริษัทฯ เป็นไปอย่างถูกต้อง ครบถ้วน และเพียงพอ

5. การพิจารณาแต่งตั้งผู้สอบบัญชีและค่าตอบแทนสอบบัญชีประจำปี

คณะกรรมการตรวจสอบได้พิจารณาความเป็นอิสระ ความรู้ความสามารถ ความเข้าใจในธุรกิจ คุณภาพงาน ตลอดจนความเหมาะสมของค่าสอบบัญชี โดยเห็นชอบให้ผู้สอบบัญชีจาก บริษัท ดีล้อยท์ ทู้ช โธมัทสุ ไชยยศ สอบบัญชี จำกัด เป็นผู้สอบบัญชีประจำปี 2566

โดยสรุป คณะกรรมการตรวจสอบได้ติดตามการดำเนินงานของบริษัทฯ ตามขอบเขต อำนาจ หน้าที่และความรับผิดชอบที่ได้รับมอบหมาย โดยใช้ความรู้ ความสามารถด้วยความระมัดระวังและรอบคอบ และมีความเป็นอิสระในการปฏิบัติหน้าที่โดยได้รับข้อมูลและความร่วมมือเป็นอย่างดีจากฝ่ายบริหารของบริษัทฯ คณะกรรมการตรวจสอบมีความเห็นว่า บริษัทฯ มีรายงานทางการเงินที่ถูกต้องและเปิดเผยอย่างเพียงพอ โดยเป็นไปตามข้อกำหนดของกฎหมายและตามมาตรฐานการบัญชีและมาตรฐานการรายงานทางการเงิน มีระบบการควบคุมภายในและการตรวจสอบระบบการควบคุมภายใน รวมถึงการบริหารความเสี่ยงที่มีประสิทธิภาพเพียงพอ รายการระหว่างกันที่เกิดขึ้นมีความเหมาะสมและสมเหตุสมผล รวมถึงมีการปฏิบัติตามกฎหมายที่เกี่ยวข้องอย่างถูกต้อง ครบถ้วน และได้ปฏิบัติตามหลักการกำกับดูแลกิจการที่ดี

 บริษัท สเปเชี่ยลตี้ เนเชอรัล โปรดักส์ จำกัด (มหาชน)

 *-*นายกิตติศักดิ์ ชนกมาตุ*-*

 นายกิตติศักดิ์ ชนกมาตุ

 ประธานกรรมการตรวจสอบ